*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Σεπτεμβρίου 1982

περί εφαρμογής της μεταρρύθμισης των γεωργικών διαρθρώσεων στο Λουξεμβούργο σύμφωνα με την οδηγία του Συμβουλίου 72/159/ΕΟΚ και τους τίτλους ΙΙΙ και IV της οδηγίας 75/268/ΕΟΚ του Συμβουλίου

(Το κείμενο στη γαλλική γλώσσα είναι το μόνο αυθεντικό)

(82/655/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

την οδηγία 72/159/ΕΟΚ του Συμβουλίου της 17ης Απριλίου 1982 περί εκσυγχρονισμού των γεωργικών εκμεταλλεύσεων (1), όπως τροποποιήθηκε τελευταία από την οδηγία 81/528/ΕΟΚ (2), και ιδίως το άρθρο 18 παράγραφος 3,

την οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (3), και ιδίως το άρθρο 13, όπως τροποποιήθηκε τελευταία από την οδηγία 80/666/ΕΟΚ (4),

Εκτιμώντας:

ότι στις 10 Ιουνίου 1982 η κυβέρνηση του Λουξεμβούργου ανακοίνωσε τις ακόλουθες κανονιστικές ρυθμίσεις:

- κανονισμός του Μεγάλου Δουκάτου της 19ης Φεβρουαρίου 1982 για την τροποποίηση του ήδη τροποποιημένου κανονισμού του Μεγάλου Δουκάτου της 30ής Μαρτίου 1979, ο οποίος θέτει σε εφαρμογή το νόμο της 30ής Νοεμβρίου 1978 σχετικά με την προώθηση του εκσυγχρονισμού της γεωργίας,

- κανονισμός του Μεγάλου Δουκάτου της 6ης Μαΐου 1982 για την προσαρμογή του νόμου της 30ής Νοεμβρίου 1978 σχετικά με την προώθηση του εκσυγχρονισμού της γεωργίας στα νέα κοινοτικά διαρθρωτικά μέτρα,

- κανονισμός του Μεγάλου Δουκάτου της 28ης Μαΐου 1982 για τον καθορισμό ορισμένων λεπτομερειών εφαρμογής του κανονισμού του Μεγάλου Δουκάτου της 6ης Μαΐου 1982 σχετικά με την εφαρμογή του νόμου της 30ής Νοεμβρίου 1978 για την προώθηση του εκσυγχρονισμού της γεωργίας στα νέα κοινοτικά διαρθρωτικά μέτρα ·

ότι, δυνάμει του άρθρου 18 παράγραφος 3 της οδηγίας 72/159/ΕΟΚ και του άρθρου 13 της οδηγίας 75/268/ΕΟΚ, η Επιτροπή, αφού εξετάσει αν οι ανακοινωθείσες διατάξεις συμβιβάζονται με τις προαναφερθείσες οδηγίες και αφού λάβει υπόψη τους στόχους αυτών των οδηγιών και τη σχέση που πρέπει να έχουν τα διάφορα μέτρα μεταξύ τους, πρέπει να αποφασίσει αν πληρούνται οι όροι για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 15 της οδηγίας 72/159/ΕΟΚ και στο άρθρο 13 της οδηγίας 75/268/ΕΟΚ·

ότι οι κανονισμοί του Μεγάλου Δουκάτου της 19ης Φεβρουαρίου 1982, της 6ης Μαΐου 1982 και της 28ης Μαΐου 1982 ανταποκρίνονται στους όρους και στους στόχους της οδηγίας 72/159/ΕΟΚ·

ότι ζητήθηκε η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων όσον αφορά τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης 'Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι νομοθετικές και κανονιστικές διατάξεις που αναφέρονται στα σημεία του αιτιολογικού και που αφορούν την εφαρμογή των οδηγιών 72/159/ΕΟΚ και 75/268/ΕΟΚ στο Μέγα Δουκάτο του Λουξεμβούργου πληρούν τους όρους που προβλέπονται για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 15 της οδηγίας 72/159/ΕΟΚ και στο άρθρο 13 της οδηγίας 75/268/ΕΟΚ.

Άρθρο 2

Η παρούσα απόφαση απευθύνεται στο Μέγα Δουκάτο του Λουξεμβούργου.

Έγινε στις Βρυξέλλες, στις 10 Σεπτεμβρίου 1982.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. L 96 της 23. 4. 1972, σ. 1.

(2) ΕΕ αριθ. L 197 της 20. 7. 1981, σ. 41.

(3) ΕΕ αριθ. L 128 της 19. 5. 1975, σ. 1.

(4) ΕΕ αριθ. L 180 της 14. 7. 1980, σ. 34.